‘‘इन प्रश्नों का उत्तर इतना सरल नहीं। मैं तुम्हें बाद में मिलूँगा’’ मैंने कहा तो वह विदा लेकर चला गया। मेरी बुद्धि चकरा गई। माँ जैसी पत्नी के स्थान पर माँ ही पत्नी....परन्तु, वह माँ कहाँ? यह तो क्लोन है । निःसंदेह समाज इसे आसानी से स्वीकार करने वाला नहीं। तूफान खड़ा होने की पूरी आशंका थी। उसकी ही नहीं वरन् उसके माता-पिता की मानसिकता पर भी इसका प्रभाव आवश्यक पड़ना था। भावी जोड़े का दांपत्य जीवन या तो अत्यंत सफल हो सकता था या फिर अत्यधिक दुःखद और अपराध भावना से भरा हुआ भी। तो क्या इस आधुनिक समाज में रिश्तों की सदियों पूर्व बनाई गई परिभाषाएँ ही बदलनी होंगी, जो मानव की बदलती भावनात्मक आवश्यकताओं की पूर्ति कर सकूं? आज जो इच्छा एक के मन में जागी है वही कल अनेक के मन में उत्पन्न हो सकती है। अधिक समय तक समाज इस प्रवृत्ति को अनदेखा या उपेक्षित नहीं कर सकेगा। मानसिक द्वंद्व ने मुझे उलझा दिया था। भांति-भांति के विचार मेरे मस्तिष्क पर आक्रमण कर रहे थे। मैं थक चुका था। मेरी मनोदशा भांपकर रूबी ने कक्ष का प्रकाश हल्का कर दिया। प्राकृतिक ध्वनियों के संगीत का रिकार्ड लगाकर वह धीरे-धीरे मेरे सिर दबाने लगी। बुद्धिमान रोबोट होने के कारण मैं रूबी को अपने केस के विषय में बहुधा विचार-विमर्श करता रहता था।